PATVIRTINTA

Lietuvos Respublikos žemės ūkio ministro

2023 m. d. įsakymu Nr. 3D-

**LIETUVOS** **ŽEMĖS ŪKIO IR Kaimo plėtros** **2023–2027 mETŲ** **STRATEGINIO PLANO INTERVENCINĖS priemoNĖS „****VIETOVĖS SU GAMTINĖMIS AR KITOMIS SPECIFINĖMIS KLIŪTIMIS“ ĮGYVENDINIMO taisyklės**

**I SKYRIUS**

**BENDROSIOS NUOSTATOS**

1. Lietuvos žemės ūkio ir kaimo plėtros 2023–2027 metų strateginio plano intervencinės priemonės „Vietovės su gamtinėmis ar kitomis specifinėmis kliūtimis“ įgyvendinimo taisyklės (toliau – Taisyklės) parengtos vadovaujantis 2021 m. gruodžio 2 d. Europos Parlamento ir Tarybos reglamento (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013, su paskutiniais pakeitimais, padarytais 2022 m. vasario 15 d. Komisijos deleguotuoju reglamentu (ES) 2022/648, 2021 m. gruodžio 2 d. Tarybos reglamento (ES) 2021/2116 dėl bendros žemės ūkio politikos finansavimo, valdymo ir stebėsenos, kuriuo panaikinamas Reglamentas (ES) Nr. 1306/2013, su paskutiniais pakeitimais, padarytais 2022 m. birželio 16 d Komisijos deleguotuoju reglamentu (ES) 2022/1408, 2022 m. gegužės 4 d. Komisijos deleguotojo reglamento (ES) 2022/1172, kuriuo papildomos Europos Parlamento ir Tarybos reglamento (ES) 2021/2116 nuostatos dėl bendros žemės ūkio politikos integruotos administravimo ir kontrolės sistemos ir su paramos sąlygomis susijusių administracinių nuobaudų taikymo ir apskaičiavimo, 2022 m. gegužės 31 d. Komisijos įgyvendinimo reglamento (ES) 2022/1173, kuriuo nustatomos Europos Parlamento ir Tarybos reglamento (ES) 2021/2116 taikymo taisyklės dėl bendros žemės ūkio politikos integruotos administravimo ir kontrolės sistemos, Lietuvos žemės ūkio ir kaimo plėtros 2023–2027 metų strateginio plano, patvirtinto 2022 m. lapkričio 22 d. Komisijos įgyvendinimo sprendimu Nr. C(2022) 8272 (toliau – Strateginis planas), Lietuvos Respublikos Vyriausybės tvirtinamo nutarimo dėl valstybės institucijų ir įstaigų, savivaldybių ir kitų juridinių asmenų, atsakingų už Lietuvos žemės ūkio ir kaimo plėtros 2023–2027 metų strateginio plano įgyvendinimą, paskyrimo, Lietuvos žemės ūkio ir kaimo plėtros 2023–2027 metų strateginio plano administravimo taisyklių, tvirtinamų Lietuvos Respublikos žemės ūkio ministro įsakymu (toliau – Strateginio plano administravimo taisyklės), ir Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo bei kontrolės taisyklių, tvirtinamų Lietuvos Respublikos žemės ūkio ministro įsakymu (toliau – TI taisyklės), kitų Europos Sąjungos ir nacionalinių teisės aktų, nustatančių paramos žemės ūkio veiklos subjektams teikimo tvarką, nuostatomis.
2. Taisyklių tikslas – nustatyti paramos pagal Strateginio plano intervencinę priemonę „Vietovės su gamtinėmis ar kitomis specifinėmis kliūtimis“ (toliau – Intervencinė priemonė) skyrimo tvarką ir reikalavimus.

**II SKYRIUS**

**SUTRUMPINIMAI IR SĄVOKOS**

1. Taisyklėse vartojami sutrumpinimai ir sąvokos:
	1. Sutrumpinimai:
		1. **Agentūra –** Nacionalinė mokėjimo agentūra prie Žemės ūkio ministerijos.
		2. **Ministerija** – Lietuvos Respublikos žemės ūkio ministerija.
		3. **PPIS** – Paraiškų priėmimo informacinė sistema.
		4. **SG** – sutartinis gyvulys.
		5. **VAT** − Valstybinė augalininkystės tarnyba prie Žemės ūkio ministerijos.
		6. **ŽŪDC** – valstybės įmonė Žemės ūkio duomenų centras.
	2. Sąvokos:
		1. **Automatinė laukų nuolatinio stebėjimo sistema** (toliau – ALNSIS) – sistema, kurią naudojant nuolat stebima, identifikuojama ir vertinama žemės danga ir žemės ūkio veikla žemės ūkio veiklai tinkamuose deklaruotuose laukuose visoje Lietuvos Respublikos teritorijoje, remiantis Europos Sąjungos programos „Copernicus“ palydovų „Sentinel“ duomenimis ir jų pagrindu veikiančiais algoritmais ar kitais bent lygiavertės vertės duomenimis, atsižvelgiant į nacionaliniuose teisės aktuose, reglamentuojančiuose paramą už žemės ūkio naudmenas ir kitus plotus, nurodytus įsipareigojimų terminus atlikti numatytas veiklas.
		2. **Kompensacinė išmoka** – teisės aktų nustatyta tvarka mokama finansinė parama dėl gamtinių kliūčių žemės ūkio gamybai konkrečioje vietovėje negautoms pajamoms ir patirtoms papildomoms išlaidoms kompensuoti.
		3. **Kontrolinis žemės sklypas** (toliau – KŽS) – natūralių gamtinių ir dirbtinių objektų (upių vagų, miško masyvų, kelių, pastatų ir pan.) ribojamas ar istorines žemės naudojimo ribas turintis vientisas žemės plotas, kuriam būdingos tam tikros gamtinės savybės, vyraujantis dangos tipas, ūkinio naudojimo ypatumai ir kuriam suteiktas unikalus atpažinties kodas Lietuvos Respublikos teritorijos M 1:5000 kontrolinių žemės sklypų erdvinių duomenų rinkinyje KŽS\_DR5LT. Kontrolinis žemės sklypas naudojamas pareiškėjų deklaruotų laukų plotams ir riboms kontroliuoti (kontroliniame žemės sklype visų pareiškėjų deklaruotų laukų plotų suma lyginama su minėto sklypo tinkamu paramai skirti plotu).
		4. **Lietuvos Respublikos žemės ūkio ir kaimo verslo registras** (toliau – Valdų registras)– valstybės registras, kuriame įregistruojamos žemės ūkio valdos ir tvarkomi jų registravimo duomenys.
		5. **Nuotolinė patikra** – žemės ūkio naudmenų ar kitų plotų patikra, atliekama pagal palydovinę nuotrauką ar kitais būdais naudojantis techninėmis priemonėmis ir nevykstant į vietą.
		6. **Paramos gavėjas** – pareiškėjas, kuris atitinka visus reikalavimus paramai gauti ir kuriam skiriama parama.
		7. **Paramos už žemės ūkio naudmenas ir kitus plotus bei ūkinius gyvūnus paraiška** (toliau – Paraiška)– elektroninis dokumentas, į kurį integruota geografine informacine sistema grindžiama informacinių technologijų taikomoji programa, suteikianti galimybę pareiškėjams naudojant erdvinius duomenis deklaruoti plotus, už kuriuos prašoma skirti išmoką.
		8. **Pareiškėjas** – fizinis ar juridinis asmuo, Taisyklių nustatyta tvarka teikiantis Paraišką Agentūrai.
		9. **Pareiškėjo ar paramos gavėjo duomenų ir dokumentų patikra** (toliau – patikra)– fizinis ir (arba) administracinis pareiškėjo ar paramos gavėjo pateiktų duomenų ir dokumentų patikrinimas.
		10. **Patikra vietoje** – Agentūros ar kitos įgaliotos įstaigos darbuotojų atliekamas pareiškėjo ar paramos gavėjo Paraiškoje pateiktų ir kitų pateiktų duomenų, dokumentų ir veiklų patikrinimas šioje Paraiškoje deklaruotuose plotuose.
		11. **Sankcija** – pareiškėjui ar paramos gavėjui taikomas paramos dydžio sumažinimas, paramos neskyrimas, reikalavimas grąžinti visą ar dalį išmokėtos sumos, kitos poveikio priemonės už su prašoma arba gauta parama susijusių įsipareigojimų nevykdymą ir (arba) nustatytų reikalavimų nesilaikymą.
		12. **Žemės ūkio naudmenos** (toliau – naudmenos) – dirbamoji žemė, sodai, pievos, ganyklos, naudojami arba tinkami naudoti žemės ūkio augalams auginti.
		13. **Žemės ūkio valda** (toliau – valda)– žemės ūkio veiklos ar alternatyviosios veiklos subjekto plėtojamos žemės ūkio veiklos ir (ar) alternatyviosios veiklos gamybos vienetų visuma, susijusi bendrais teisiniais, technologiniais ir ekonominiais santykiais.
		14. **Žemės ūkio valdos** **ar jos dalies** **perdavimas** – Lietuvos Respublikos žemės ūkio ir kaimo verslo registro nuostatų ir kitų šio registro administravimą reglamentuojančių dokumentų nustatyta tvarka atliekamas žemės ūkio valdai priklausančių objektų ar jų dalies nuosavybės teisės ar naudojimo teisės perdavimas nuomos, panaudos ar kitais pagrindais kitam žemės ūkio veiklos subjektui, paliekant tą patį unikalų žemės ūkio valdos atpažinties kodą.
		15. **Žemės ūkio veikla** – žemės ūkio augalų ir ūkinių gyvūnų auginimas, įskaitant ūkinių gyvūnų laikymą, žemės ūkio produktų gamyba, įskaitant derliaus nuėmimą, melžimą, ūkinių gyvūnų veisimą, taip pat žemės ūkio paskirties žemės laikymas tokios būklės, kad ji būtų tinkama ganyti arba dirbti be jokios parengiamosios veiklos.
2. Kitos Taisyklėse vartojamos sąvokos apibrėžtos Lietuvos Respublikos žemės ūkio, maisto ūkio ir kaimo plėtros įstatyme, Strateginiame plane, TI taisyklėse, Strateginio plano administravimo taisyklėse.

**III SKYRIUS**

**INTERVENCINĖS PRIEMONĖS TIKSLAI IR POREIKIAI**

1. Intervencinė priemonė atitinka bendrosios žemės ūkio politikos tikslą – remti perspektyvias ūkių pajamas ir žemės ūkio sektoriaus atsparumą visoje Europos Sąjungoje, siekiant didinti ilgalaikį aprūpinimą maistu ir žemės ūkio įvairovę, taip pat užtikrinti žemės ūkio gamybos ekonominį tvarumą Europos Sąjungoje.
2. Intervencinė priemonė prisideda prie nacionalinio žemės ūkio ir kaimo plėtros poreikio – palaikyti ūkių ekonominį ir aplinkosauginį tvarumą vietovėse su gamtinėmis ar kitomis specifinėmis kliūtimis – įgyvendinimo.

**IV SKYRIUS**

**REMIAMA VEIKLA**

1. Pagal Intervencinę priemonę parama skiriama kasmet už naudmenų plotą vietovėse, kuriose esama didelių gamtinių kliūčių (didesnio ar mažesnio intensyvumo), ar vietovėse, kuriose esama kitų specifinių kliūčių (intensyvaus karsto ar potvynių užliejamose vietovėse), siekiant kompensuoti pareiškėjams dalį patirtų papildomų išlaidų ir prarastų pajamų dėl vietovei nustatytų didelių gamtinių ar kitų specifinių kliūčių.

**V SKYRIUS**

**GALIMI PAREIŠKĖJAI**

1. Pareiškėjai privalo būti aktyvūs ūkininkai, kurie atitinka bendruosius reikalavimus, nustatytus TI taisyklių II skyriuje ir laikosi žemės ūkio veiklos vykdymo kriterijų, nustatytų TI taisyklių III skyriuje, ir kurių valda arba jos dalis:
	1. yra vietovėje, kurioje esama didelių gamtinių kliūčių (didesnio arba mažesnio intensyvumo), išskirtoje vadovaujantis Reglamento (ES) Nr. 1305/2013 32 straipsnio 1 dalies b punkto nuostatomis;
	2. arba patenka į Šiaurės Lietuvos karstinio regiono ar Nemuno deltos užliejamų pievų arba į tam tikrų šalies regionų teritoriją, kuri priskiriama prie vietovių, kuriose esama kitų specifinių kliūčių, kategorijos, išskirtą vadovaujantis Reglamento (ES) Nr. 1305/2013 32 straipsnio 1 dalies c punkto nuostatomis.

**VI SKYRIUS**

**TINKAMUMO GAUTI PARAMĄ SĄLYGOS IR REIKALAVIMAI**

1. Kompensacinės išmokos mokamos pareiškėjams, kurie atitinka šiuos reikalavimus:
	1. pareiškėjas atitinka aktyviam ūkininkui keliamus bendruosius reikalavimus, nustatytus TI taisyklių II skyriuje;
	2. pareiškėjo, kaip valdos valdytojo, valda turi būti įregistruota Valdų registre pagal Lietuvos Respublikos žemės ūkio ir kaimo verslo registro nuostatų, patvirtintų Lietuvos Respublikos Vyriausybės 2002 m. rugpjūčio 27 d. nutarimu Nr. 1351 „Dėl Lietuvos Respublikos žemės ūkio ir kaimo verslo registro įsteigimo ir jo nuostatų patvirtinimo“, reikalavimus ir jos duomenys atnaujinti TI taisyklėse nurodytais terminais ir tvarka;
	3. pareiškėjui neiškelta byla dėl bankroto ir jis nėra likviduojamas. Atitiktis šiam reikalavimui gali būti tikslinama Paraiškos vertinimo metu;
	4. pareiškėjas privalo deklaruoti visus valdomus naudmenų ir kitus plotus, už kuriuos jis prašo paramos, ir visus valdomus naudmenų plotus, nors už juos paramos neprašo. Žemės valdymo teisė gali būti įrodoma pateikiant nuosavybės, nuomos ar panaudos juridinius santykius patvirtinančius dokumentus. Parama skiriama tik už Lietuvos Respublikos teritorijoje esančius naudmenų ir kitus plotus;
	5. deklaruotas bendras tinkamas paramai naudmenų plotas vietovėse, kuriose esama didelių gamtinių ar kitų specifinių kliūčių, turi būti ne mažesnis kaip 1 ha, sudarytas iš ne mažesnių kaip 0,1 ha ploto laukų;
	6. pareiškėjas, siekiantis gauti paramą pagal Intervencinę priemonę už deklaruotas pievas ir (ar) ganyklas, privalo turėti TI taisyklių 3 priede pateikiamų bent 0,3 SG/ha pievų ir (ar) ganyklų (skaičiuojamas 12 mėnesių (nuo praėjusių metų balandžio 1 d. iki einamųjų metų kovo 31 d.) vidutinio ūkinių gyvūnų skaičiaus pagal Ūkinių gyvūnų registre pareiškėjo (valdos valdytojo) arba jo valdos partnerio ar valdoje registruoto šeimos nario (toliau – valdos nariai) esančius duomenis ir visų deklaruojamų pievų ir (ar) ganyklų, už kurias prašoma paramos pagal Intervencinę priemonę, plotų santykis). Ūkinių gyvūnų laikymo vieta turi būti registruota didelių gamtinių (didesnio arba mažesnio intensyvumo) ar kitų specifinių kliūčių turinčioje vietovėje (intensyvaus karsto arba potvynių užliejamose vietovėse) arba besiribojančioje su šiomis vietovėmis teritorijoje;
	7. kompensacinė išmoka už daugiametes žoles, auginamas sėklai, skiriama pareiškėjams, kurie:
		1. yra įtraukti į atestuotų dauginamosios medžiagos tiekėjų sąrašą, skelbiamą VAT interneto svetainėje (http://www.vatzum.lt/), arba yra pasirašę augalų dauginamosios medžiagos auginimo ir supirkimo sutartis su dauginamosios medžiagos tiekėjais;
		2. turi VAT išduotą sėklinio pasėlio aprobavimo aktą;
		3. turi pagal augalų dauginamajai medžiagai keliamus teisės aktų reikalavimus VAT išduotą sėklos sertifikatą, kuriame nurodyta, kad sėkla teisės aktų nustatyta tvarka yra galutinai sertifikuota;
	8. pareiškėjas, siekiantis gauti paramą pagal Intervencinę priemonę už daugiametes žoles, auginamas sėklai (tinkami šios pasėlių grupės augalai nurodyti Taisyklių 3 priede), Paraiškoje tokius laukus turi deklaruoti Žemės ūkio naudmenų ir kitų plotų klasifikatoriaus (toliau – Klasifikatorius) kodais GPŽ, pasirinkdamas sutartinį kodą „SĖ“,„ESĖ“ (kai paramos prašoma pagal tęstinę Lietuvos kaimo plėtros 2014–2020 metų programos priemonę (toliau – tęstinė KPP 2014–2020 m. priemonė) „Ekologinis ūkininkavimas“) arba „ŽE“ (kai paramos prašoma pagal Strateginio plano kaimo plėtros intervencinę priemonę „Ekologinis ūkininkavimas. Ekologinio ūkininkavimo tęstiniai įsipareigojimai“). Reikalavimas turėti bent 0,3 SG/ha pievų ir (ar) ganyklų netaikomas.
2. Pareiškėjas, pretenduojantis į paramą pagal Intervencinę priemonę, gali pretenduoti į paramą už tą patį plotą ir pagal tęstines KPP 2014–2020 m. priemones ar kitas Strateginio plano intervencines priemones, ar klimatui, aplinkai ir gyvūnų gerovei naudingas sistemas (ekologines sistemas), atsižvelgdamas į intervencinių priemonių ir schemų suderinamumą, kuris pateikiamas TI taisyklių 2 priede „Paramos už žemės ūkio naudmenas ir kitus plotus bei ūkinius gyvūnus paraiškos pildymo instrukcija“ nurodytoje Paramos suderinamumo matricoje, jei jis laikosi savanoriškai prisiimtų įsipareigojimų pagal visas šias intervencines priemones.
3. Pareiškėjo atitiktis nustatytoms tinkamumo sąlygoms vertinama pagal Paraiškos pateikimo dieną pareiškėjo pateiktus, dokumentais pagrįstus bei viešuosiuose registruose esančius duomenis.
4. Pareiškėjams ir jų sutuoktiniams, kurie dalyvavo arba dalyvauja įgyvendinant Kaimo plėtros 2004–2006 metų plano priemonę „Ankstyvas pasitraukimas iš prekinės žemės ūkio gamybos rėmimas“ arba Lietuvos kaimo plėtros 2007–2013 metų programos priemonę „Ankstyvas pasitraukimas iš prekinės žemės ūkio gamybos“, parama neskiriama.

**VII SKYRIUS**

**ĮSIPAREIGOJIMAI**

1. Pareiškėjas ir (ar) paramos gavėjas įsipareigoja laikytis įsipareigojimų pagal Intervencinę priemonę nuo einamųjų metų Paraiškos pateikimo dienos iki kitų metų paraiškų teikimo pradžios.Įsipareigojimų laikotarpio trukmė – 1 metai.
2. Pareiškėjas, pretenduojantis į kompensacinę išmoką pagal Intervencinę priemonę, privalo laikytis žemės ūkio veiklos vykdymo kriterijų, nustatytų TI taisyklių III skyriuje.
3. Pareiškėjas įsipareigoja ir privalo ūkininkauti ar užsiimti žemės ūkio veikla deklaruotame plote, už kurį pretenduoja į paramą pagal Intervencinę priemonę, ne trumpiau kaip iki kitų metų paraiškų teikimo pagal Intervencinę priemonę pradžios. Valdos išregistravimo atveju, kai valda išregistruojama iki kitų metų paraiškų teikimo pagal Intervencinę priemonę pradžios, laikoma, kad pareiškėjas įsipareigojimo nevykdo, todėl nebetenka teisės į jam priklausiusią paramą, o tais atvejais, kai parama ar jos dalis iki šios datos pareiškėjui jau išmokėta, jis privalo paramą grąžinti.
4. Dėl paramos gavėjų, kurie nevykdo įsipareigojimo ūkininkauti ar užsiimti žemės ūkio veikla deklaruotame pagal Intervencinę priemonę plote iki kitų metų paraiškų teikimo pagal Intervencinę priemonę pradžios, Agentūra gali priimti sprendimą administraciniu būdu patikrinti ūkininkavimo faktą.
5. Pareiškėjas visoje valdoje privalo laikytis paramos sąlygų, kurios apima Žemės ūkio veiklos valdymo reikalavimus (toliau – Valdymo reikalavimai)ir Geros agrarinės ir aplinkosaugos būklės reikalavimus (toliau – GAAB reikalavimai), tvirtinamus Lietuvos Respublikos žemės ūkio ministro įsakymu.
6. Pareiškėjas, pretenduojantis į kompensacinę išmoką už deklaruotus pievų ir (ar) ganyklų plotus, privalo laikytis reikalavimo, nustatyto Taisyklių 9.6 papunktyje.
7. Pareiškėjas, pretenduojantis į kompensacinę išmoką už plotus, kuriuose auginami grikiai, derlių privalo nuimti ne vėliau nei iki einamųjų metų spalio 15 d.
8. Pareiškėjas, pretenduojantis į kompensacinę išmoką už daugiametes žoles, auginamas sėklai, ir pats rinkai tiekiantis augalinę dauginamąją medžiagą, galutinai sertifikuotos sėklos sertifikatą Agentūrai turi pateikti iki kitų metų birželio 1 d.

Pareiškėjas, pretenduojantis į šią kompensacinę išmoką už daugiametes žoles, auginamas sėklai, pasirašęs augalų dauginamosios medžiagos auginimo ir supirkimo sutartis su dauginamosios medžiagos tiekėjais ir ne pats rinkai tiekiantis dauginamąją medžiagą, iki kitų metų birželio 1 d. Agentūrai turi pateikti sudarytą augalinės dauginamosios medžiagos auginimo ir supirkimo sutartį bei galutinai sertifikuotos sėklos sertifikatą. Sėklos sertifikatą gali pateikti pareiškėjas arba sutartyje nurodytas augalų dauginamosios medžiagos supirkėjas.

1. Pareiškėjui draudžiama dalyti valdą, jei jis siekia gauti didesnę paramos sumą ar išvengti GAAB reikalavimų laikymosi. Valdos dalijimu laikomas dirbtinis valdos ploto suskirstymas į dalis (skaidymas), sumažinant ankstesniais metais deklaruotą plotą. Valdos padalijimu taip pat laikomi atvejai, kai, nustačius galimą valdos dalijimą ir Agentūrai paprašius, pareiškėjas Agentūros nustatyta tvarka per pranešime nurodytą terminą nepateikia prašomų dokumentų.
2. Pareiškėjas ir (ar) paramos gavėjas įsipareigoja sudaryti tinkamas sąlygas asmenims, turintiems teisę audituoti ir (ar) kontroliuoti, tikrinti, kaip yra vykdoma veikla, laikomasi sąlygų, už ką buvo prašoma kompensacinės išmokos.
3. Pareiškėjas ir (ar) paramos gavėjas įsipareigoja teikti visą informaciją ir duomenis, reikalingus statistikos tikslams ir Strateginio plano įgyvendinimo stebėsenai bei reikalingiems vertinimams atlikti.

**VIII SKYRIUS**

**PARAMOS DYDIS IR INTENSYVUMAS**

1. Parama vietovėse, kuriose esama didelių gamtinių kliūčių, diferencijuojama atsižvelgiant į vietovės gamtinių kliūčių intensyvumą seniūnijų (LAU 2) lygmeniu, kuris vertinamas vidutiniais seniūnijos žemės našumo balais (Vnb):
	1. vietovėse, kuriose esama didesnio intensyvumo didelių gamtinių kliūčių (seniūnijos, kurių Vnb ≤ 32 ir kurių sąrašas pateiktas Taisyklių 1 priede):
		1. ariamojoje žemėje deklaruojant ne daugiau kaip 200 ha, plotas remiamas 100 proc., mokant 48,00 Eur už ha kompensacinę išmoką, deklaruojant daugiau kaip 200 ha, plotas remiamas 50 proc., mokant 24 Eur už ha kompensacinę išmoką;
		2. pievose ir (ar) ganyklose proporcingas kompensacinių išmokų mažinimas (diferencijavimas) netaikomas, plotas remiamas 100 proc., kompensacinė išmoka − 48,00 Eur už ha;
	2. vietovėse, kuriose esama mažesnio intensyvumo didelių gamtinių kliūčių (seniūnijos, kurių 33≤Vnb ≤ 34 ir kurių sąrašas pateiktas Taisyklių 2 priede):
		1. ariamojoje žemėje deklaruojant ne daugiau kaip 200 ha, plotas remiamas 100 proc., mokant 32,00 Eur už ha kompensacinę išmoką, deklaruojant daugiau kaip 200 ha, plotas remiamas 50 proc., mokant 16 Eur už ha kompensacinę išmoką;
		2. pievose ir (ar) ganyklose proporcingas kompensacinių išmokų mažinimas (diferencijavimas) netaikomas, plotas remiamas 100 proc., kompensacinė išmoka − 32,00 Eur už ha;
	3. proporcingas kompensacinių išmokų mažinimas (diferencijavimas) yra taikomas, kai viršijamas vienos valdos ploto ariamosios žemės ribinis dydis, t. y., kai prašoma paramos daugiau nei už 200 ha plotą ariamojoje žemėje, teikiant Paraišką paramai gauti pagal Intervencinę priemonę:
		1. 100 proc. kompensacinė išmoka yra skiriama už pirmuosius 200 ha ariamojoje žemėje, o už kitus ariamojoje žemėje deklaruotus ir paramos teikimo reikalavimus atitinkančius naudmenų plotus (hektarus) kompensacinė išmoka apskaičiuojama taikant vidutinius paramos dydžius (vidutinį taikytinos metinės kompensacinės išmokos už plotą dydį);
		2. tais atvejais, kai pareiškėjų deklaruojamas plotas patenka į skirtingo intensyvumo ir (arba) pobūdžio didelių gamtinių kliūčių teritorijas, Agentūra, vertindama jų paraiškas bei apskaičiuodama paramą pagal Intervencinę priemonę, taiko tokią pirmumo suteikimo tvarką – paraiškose pirmumą įgyja plotai, priskiriami vietovėms, kuriose esama didesnio intensyvumo didelių gamtinių kliūčių, kurių vidutinis seniūnijos žemės našumo balas (Vnb) seniūnijos lygmeniu yra ne didesnis už 32 balus imtinai.
2. Parama vietovėse, kuriose esama kitų specifinių kliūčių, diferencijuojama atsižvelgiant į gamtinės kliūties pobūdį:
	1. intensyvaus karsto vietovėse:
		1. kompensacinė išmoka − 20 Eur už ha, diferencijavimas netaikomas;
		2. intensyvaus karsto vietovėms, kuriose kliūtis ūkininkavimui sukelia intensyvaus karsto reiškiniai, priskiriamos:
			1. Biržų rajono savivaldybėje – Pabiržės, Pačeriaukštės ir Širvėnos seniūnijos;
			2. Pasvalio rajono savivaldybėje – Krinčino, Pasvalio miesto, Pasvalio apylinkių, Pumpėnų seniūnijos;
	2. potvynių užliejamose vietovėse:
		1. kompensacinė išmoka – 20 Eur už ha, diferencijavimas netaikomas;
		2. potvynių užliejamoms vietovėms, kuriose kliūtis ūkininkavimui sukelia periodiškai pasikartojantys potvyniai arba yra reali šių potvynių grėsmė, priskiriamos:
			1. Pagėgių savivaldybėje – Lumpėnų, Stoniškių seniūnijos;
			2. Šilutės rajono savivaldybėje – Kintų, Rusnės seniūnijos.
3. Paraiškas pateikę pareiškėjai vertinami, ar nesukūrė sąlygų neteisėtai (dirbtinai) paramai gauti, vadovaujantis Pareiškėjų sąsajų ir valdų skaidymo nustatymo metodika, tvirtinama Lietuvos Respublikos žemės ūkio ministro įsakymu.
4. Paramos suma apskaičiuojama už deklaruotą plotą, atitinkantį paramos teikimo reikalavimus einamaisiais metais, atsižvelgiant į gamtinės kliūties pobūdį ir (ar) intensyvumą, kaip tai numatyta Taisyklių 24.1.1, 24.1.2, 24.2.1, 24.2.2, 25.1.1, 25.2.1 papunkčiuose. Pareiškėjams, neteisingai nurodžius valdos ar jos dalies buvimo vietovėje, kurioje esama didelių gamtinių ar kitų specifinių kliūčių, faktą, paramos suma apskaičiuojama pagal nustatytą faktą.
5. Jeigu pagal Intervencinę priemonę deklaruoto lauko ploto dalis patenka į vietovių, kuriose esama didelių gamtinių ar kitų specifinių kliūčių, teritoriją, kompensacinė išmoka gali būti skiriama tik už tą plotą, kuris yra vietovėje su didelėmis gamtinėmis ar kitomis specifinėmis kliūtimis, nurodytoje viename iš Taisyklių 24.1, 24.2, 25.1.2, 25.2.2 papunkčių. Tokiais atvejais turi būti įbraižomi atskiri laukai, atsižvelgiant į vietovės gamtinės kliūties pobūdį.
6. Vietovių, kuriose esama didelių gamtinių ar kitų specifinių kliūčių, ribos turi sutapti su Lietuvos Respublikos skaitmeninėmis seniūnijų ribomis, vadovaujantis einamųjų metų sausio 1 d. VĮ Registrų centro Lietuvos Respublikos adresų registro duomenimis.

**IX SKYRIUS**

**PARAIŠKŲ TEIKIMO TVARKA**

1. Pareiškėjas (arba teisės aktų nustatyta tvarka pareiškėjo įgaliotas asmuo), siekdamas gauti paramą už deklaruotą (-us) plotą (-us) pagal Intervencinę priemonę, pateikia Paraišką, vadovaudamasis Paraiškos teikimo metu galiojančiomis TI taisyklių nuostatomis. Pareiškėjas elektroniniu būdu įbraižo laukus, esančius tik vietovių su gamtinėmis ar kitomis specifinėmis kliūtimis sluoksnio ribose bei, atsižvelgdamas į vietovės gamtinės kliūties pobūdį (atskirai: vietovės, kuriose esama didesnio ar mažesnio intensyvumo gamtinių kliūčių, potvynių užliejamos vietovės, intensyvaus karsto vietovės), tai nurodo Paraiškos antrojo lapo 1 lentelės 11 stulpelyje, pasirinkęs atitinkamą sutartinį kodą MA, DI, PO ar KR.
2. Paraiškų teikimo laikotarpis nustatomas kiekvienais metais atskiru Lietuvos Respublikos žemės ūkio ministro įsakymu. Paraiškų pildymas, deklaruojamų laukų įbraižymas, paraiškų teikimas, pavėluotas paraiškų teikimas ir paraiškų duomenų keitimas vykdomas TI taisyklėse nustatyta tvarka.
3. Informacija apie pareiškėjo pateiktą Paraišką pateikiama Agentūros informaciniame portale https://portal.nma.lt (toliau – Portalas), taip pat minėta informacija gali būti gaunama ir kitais TI taisyklėse nurodytais būdais. Pareiškėjas laikomas informuotu apie Paraiškoje esančias klaidas, apie patikros vietoje nustatytas neatitiktis nuo informacijos apie jas paskelbimo Portale dienos.
4. Kvietimą teikti paraiškas skelbia Agentūra pagal Ministerijos sudarytą grafiką bent viename iš periodinių specializuotų kaimo ir ūkininkavimo tematikos leidinių ir Agentūros interneto svetainėje www.nma.lt. Kvietimas taip pat skelbiamas Ministerijos interneto svetainėje www.zum.lt.
5. Kvietimas gali būti skelbiamas ir kituose leidiniuose, internete bei kitais būdais.
6. Teikdamas Paraišką, kai deklaruojami plotai yra valdomi kelių bendraturčių (žemės sklypas valdomas pagal idealiąsias dalis) ir nėra notariškai patvirtinta ir įregistruota viešajame registre naudojimosi žemės sklypu tvarka, pareiškėjas privalo pateikti rašytinius visų bendraturčių sutikimus, kuriuose būtų aiškiai nurodyta valdoma žemės sklypo dalis.

**X SKYRIUS**

**PARAIŠKŲ ADMINISTRAVIMO TVARKA**

1. Intervencinę priemonę administruoja Agentūra pagal Agentūros direktoriaus įsakymu patvirtintus administravimo tvarkos aprašus.
2. Savivaldybės (seniūnijos), ŽŪDC ir Agentūra vykdo TI taisyklėse nurodytas funkcijas.

**XI SKYRIUS**

**SANKCIJOS**

1. Pagal Intervencinę priemonę taikomos specifinės sankcijos:
	1. už GAAB reikalavimų ir Valdymo reikalavimų pažeidimus sankcijos dydis apskaičiuojamas pagal Sankcijų už paramos sąlygų pažeidimą taikymo metodiką, tvirtinamą Lietuvos Respublikos žemės ūkio ministro įsakymu;
	2. jei deklaruoto ploto skirtumas yra mažesnis arba lygus 0,1 hektaro, remiamas plotas prilyginamas deklaruotam plotui. Ši nuostata netaikoma, jeigu minėtas skirtumas yra didesnis kaip 20 proc. bendro ploto atitinkamai paramai gauti deklaruoto ploto;
	3. dėl vėlavimo pateikti paraiškas:
		1. už kiekvieną pavėluotą darbo dieną (savaitgaliai, šventinės dienos ir po jų einanti pirma darbo diena laikomi viena darbo diena) apskaičiuota paramos suma pagal Intervencinę priemonę sumažinama 1 proc.;
		2. pavėluotai pateikus prašymą dėl paraiškos duomenų keitimo, už kiekvieną pavėluotą darbo dieną paramos suma pagal Intervencinę priemonę už tą lauką, kurio duomenys keičiami, sumažinama 1 proc.;
		3. Paraiška, pateikta pasibaigus pavėluotai teikiamų paraiškų priėmimo terminui, nepriimama, išskyrus atvejus, kai vėlavimas nepriklauso nuo pareiškėjo valios (*force majeure*) (pvz.: pareiškėjo mirtis, ilgalaikis profesinis nepajėgumas, stichinė nelaimė, padariusi stiprų poveikį valdai);
	4. dėl ne visų naudmenų, išskyrus esančius užstatytoje teritorijoje (KŽS (GKODAS bl6) plotai), plotų deklaravimo:
		1. nustačius, kad skirtumo tarp viso pagal Intervencinę priemonę deklaruoto ploto ir viso pagal Intervencinę priemonę deklaruoto ploto kartu su visu nedeklaruotų laukų plotu sumos santykis su visu pagal Intervencinę priemonę deklaruotu plotu viršija 3 proc., bet neviršija 30 proc., parama pagal Intervencinę priemonę sumažinama 1 proc.;
		2. nustačius, kad skirtumo tarp viso pagal Intervencinę priemonę deklaruoto ploto ir viso pagal Intervencinę priemonę deklaruoto ploto kartu su visu nedeklaruotų laukų plotu sumos santykis su visu pagal Intervencinę priemonę deklaruotu plotu viršija 30 proc., bet neviršija 50 proc., parama pagal Intervencinę priemonę sumažinama 2 proc.;
		3. nustačius, kad skirtumo tarp viso pagal Intervencinę priemonę deklaruoto ploto ir viso pagal Intervencinę priemonę deklaruoto ploto kartu su visu nedeklaruotų laukų plotu sumos santykis su visu pagal Intervencinę priemonę deklaruotu plotu viršija 50 proc., parama pagal Intervencinę priemonę sumažinama 3 proc.;
	5. jei pareiškėjo valdoje einamaisiais metais atlikus patikrą vietoje, kurios metu valdoje laikomi ūkiniai gyvūnai buvo tikrinami pagal Ūkinių gyvūnų registre pareiškėjo ar valdos nario vardu esančius duomenis, nustatyta SG skaičiaus neatitiktis ir nesilaikoma reikalavimo, nustatyto Taisyklių 18 punkte, parama pagal Intervencinę priemonę neskiriama už plotą, kuriame nustatyta neatitiktis;
	6. nustačius neatitiktį bent vienam iš TI taisyklių 8, 10, 13 punktuose ir Taisyklių 19, 20 punktuose nustatytų reikalavimų ar įsipareigojimų, parama neskiriama už plotą, kuriame nustatytos neatitiktys;
	7. už deklaruotą pluoštinių kanapių lauką ar lauką, kuriame kanapės buvo auginamos ne kaip pagrindinis pasėlis, parama neskiriama, jei VAT iki einamųjų metų lapkričio 1 d**.** Agentūrai nepateikia pažymos apie pluoštinių kanapių augintojus ir pluoštinių kanapių mėginiuose nustatytus tetrahidrokanabinolio kiekius, arba, jei VAT pažymoje nurodoma, kad tetrahidrokanabinolio (THC) kiekis viršija 0,3 proc.;
	8. jei nesilaikoma įsipareigojimo pateikti žemės valdymo teisės (nuosavybės, nuomos ar panaudos pagrindais) patvirtinimo dokumentų TI taisyklėse nustatytais terminais, parama neskiriama už visą Paraiškoje deklaruotą plotą bei taikomos nuostatos dėl deklaravimo nepagrindžiant valdymo teisės, kaip nustatyta TI taisyklėse;
	9. jei nesilaikoma įsipareigojimo ūkininkauti ar užsiimti žemės ūkio veikla deklaruotame pagal Intervencinę priemonę plote iki kitų metų paraiškų teikimo pradžios, parama neskiriama, o jau išmokėta paramos suma pagal Intervencinę priemonę susigrąžinama, išskyrus atvejus, kai paramos gavėjas perduoda visą ar dalį valdos kitam asmeniui tuo laikotarpiu, kuriuo galioja įsipareigojimas paramai gauti;
	10. Agentūra, įtarusi, kad pareiškėjas ar paramos gavėjas sumažino ankstesniais metais deklaruotą pagal Intervencinę priemonę plotą, siekdamas gauti didesnę paramos sumą, kai viršijamas vienos valdos ploto ribinis dydis (už pirmuosius 200 ariamosios žemės hektarų vietovėse, kuriose esama didesnio ar mažesnio intensyvumo didelių gamtinių kliūčių, kurios įvardytos Taisyklių 23.1.1 ir 23.2.1 papunkčiuose), Paraišką vertina vadovaudamasi Pareiškėjų sąsajų ir galimo žemės ūkio valdų skaidymo nustatymo metodika, ir prireikus gali paprašyti pareiškėjo pateikti visų plotų, kuriuos pareiškėjas deklaravo praėjusiais metais, žemės nuosavybės ar žemės valdymo teisės (nuomos, panaudos sutartys ar kita) patvirtinimo dokumentus. Pareiškėjui, nepateikusiam nurodytų dokumentų per Agentūros pranešime nurodytą terminą ar pateikusiam ne visus dokumentus, arba iš pateiktų dokumentų nustačius, kad valda buvo padalyta, siekiant gauti didesnę paramos sumą, parama pagal Intervencinę priemonę neskiriama, o jau išmokėta paramos suma yra susigrąžinama;
	11. pareiškėjui neleidus atlikti patikros vietoje bent viename jo deklaruotų laukų, parama neskiriama. Jei pareiškėjas patikros vietoje metu nepateikia dokumentų, susijusių su prisiimtų įsipareigojimų vykdymu, laikoma, kad jis įsipareigojimo nesilaiko (išskyrus teisės aktuose nustatytus atvejus, kai pareiškėjui, neturinčiam reikiamų dokumentų patikros vietoje metu, leidžiama per nustatytą laikotarpį pateikti juos Agentūrai);
	12. gavusi informacijos (skundą, pranešimą ar kt.) apie pareiškėją ir (ar) paramos gavėją iš sklypo (-ų) savininko (su nurodytu kadastro arba unikaliu numeriu) arba iš anoniminio asmens apie valstybinės žemės plotą dėl netiksliai ir (arba) neteisėtai deklaruotų plotų (t. y. plotų, kuriuos pareiškėjas ir (ar) paramos gavėjas deklaravo neturėdamas šių plotų teisėto valdymo teisės ir (arba) šiuose plotuose nevykdo žemės ūkio veiklos), Agentūra ją įvertina ir priima sprendimą dėl sankcijų taikymo. Jeigu deklaruoti plotai valdomi kelių bendraturčių (žemės sklypas valdomas pagal idealiąsias dalis) ir nėra notariškai patvirtinta ir įregistruota viešajame registre naudojimosi žemės sklypu tvarka, kartu su valdymo dokumentais pareiškėjas ir (ar) paramos gavėjas privalo pateikti rašytinius visų bendraturčių sutikimus, kuriuose būtų aiškiai išskirta valdoma žemės sklypo dalis. Agentūra, remdamasi žemės sklypo planu ir valdymo teisės pagrindimo dokumentais, rašytiniais bendraturčių sutikimais, nustato, ar pareiškėjas ir (ar) paramos gavėjas teisėtai deklaruoja minėtus plotus. Už paramai deklaruotus plotus, kuriuos pareiškėjas ir (ar) paramos gavėjas deklaravo neturėdamas žemės valdymo teisės, taikomos nuostatos dėl deklaravimo neturint valdymo teisės, kaip numatyta TI taisyklėse, ne daugiau kaip už ketverius metus;
	13. pareiškėjui ir (ar) valdos nariui neleidus Agentūros darbuotojui atlikti patikros vietoje, siekiant tinkamai suskaičiuoti laikomus ūkinius gyvūnus, arba nesudarius kitų tinkamų sąlygų (neleidus pažymėti specialiomis priemonėmis, neatskyrus gyvūnų grupėmis, nesuvarius į užtvarus ir pan.), parama pagal Intervencinę priemonę neskiriama.
2. Agentūra turi teisę ankstesniais ar einamaisiais metais pateiktas paraiškas administruoti iš naujo bei priimti sprendimus dėl reikalavimo grąžinti visą ar dalį išmokėtos paramos sumos ir (ar) taikyti kitas poveikio priemones už su prašoma arba gauta parama susijusių įsipareigojimų nevykdymą ir (arba) nustatytų reikalavimų nesilaikymą atlikusi administracinį patikrinimą ir (arba) patikrą vietoje ar nuotolinę patikrą (toliau – patikra) tada, kai pareiškėjas ir (ar) paramos gavėjas nesilaikė paramos suteikimo ar Paraiškoje nustatytų reikalavimų, ar pažeidė paramos gavimo ir naudojimo sąlygas. Už paramai netinkamą plotą, nustatytą einamųjų metų patikros metu, arba atnaujinus Lietuvos Respublikos teritorijos M 1:5000 kontrolinių žemės sklypų erdvinių duomenų rinkinį KŽS\_DR5LT (toliau – KŽS\_DR5LT), išskyrus atvejus, kai ploto būklė vietovėje nepakinta, o minėtas plotas tampa paramai netinkamu dėl pasikeitusių teisės aktų reikalavimų, išmokėta parama iš deklaravusio pareiškėjo ir (ar) paramos gavėjo susigrąžinama už ketverius metus (arba, Agentūrai pagal jos nustatytą tvarką išnagrinėjus ir nustačius atvejus, kad plotas paramai netinkamas mažiau nei ketverius metus – už tiek metų, kiek plotas buvo netinkamas paramai), skaičiuojant nuo metų, kuriais buvo padarytas (užfiksuotas) pažeidimas, tačiau ne ilgiau nei iki paskutinių metų prieš tai, kuriais buvo daryti ortofotografiniai žemėlapiai (arba, Agentūrai pagal jos nustatytą tvarką išnagrinėjus ir nustačius atvejus, kad plotas paramai netinkamas ilgiau nei iki paskutinių metų prieš tai, kuriais buvo daryti ortofotografiniai žemėlapiai, – už tiek metų, kiek plotas buvo netinkamas paramai, bet ne daugiau kaip už ketverius metus).
3. Už paramai netinkamą plotą, nustatytą einamųjų metų patikros metu, arba atnaujinus KŽS\_DR5LT, išskyrus atvejus, kai ploto būklė vietovėje nepakinta, o minėtas plotas tampa paramai netinkamas dėl pasikeitusių teisės aktų reikalavimų, parama pagal Intervencinę priemonę už tokį plotą neskiriama.
4. Kilus abejonių, kad pareiškėjas pateikė neteisingus duomenis, Agentūra gali sustabdyti Paraiškos administravimą, kol bus gautos išvados dėl jų teisingumo. Jei dėl pareiškėjo veiklos yra pradėtas ar atliekamas ikiteisminis tyrimas, Agentūra gali sustabdyti Paraiškos administravimą, kol bus baigti teisiniai procesai.
5. Einamaisiais metais taikomų sankcijų suma negali viršyti 100 proc. pagal Intervencinę priemonę mokėtinos paramos sumos.
6. Paramos susigrąžinimas (100 proc.) taikomas ir tais atvejais, kai pareiškėjas ir (ar) paramos gavėjas, norėdamas gauti paramą, pateikia neteisingą informaciją arba sąmoningai nuslepia informaciją. Tokiu atveju pareiškėjas netenka teisės dalyvauti pagal Intervencinę priemonę ištisus kalendorinius metus, kuriais nustatyta, kad nesilaikoma reikalavimų, ir kitus kalendorinius metus.
7. Parama pagal Intervencinę priemonę einamaisiais metais neskiriama, kai pareiškėjas ir (ar) paramos gavėjas, kurio prisiimti įsipareigojimai nėra pasibaigę, yra bankrutuojantis ar jo veikla likviduojama.
8. Sankcijos netaikomos, jei nustatytų reikalavimų ir apribojimų nesilaikoma dėl nenugalimos jėgos (*force majeure)* bei išimtinių aplinkybių atvejų, jei pareiškėjas ir (arba) paramos gavėjas per 15 darbo dienų nuo tada, kai sužinojo ar turėjo sužinoti apie šią aplinkybę, raštu informavo ir pateikė tai įrodančius dokumentus Agentūrai. Išnykus nenugalimos jėgos aplinkybėms, pareiškėjai ir (arba) paramos gavėjai privalo toliau laikytis prisiimtų įsipareigojimų ir (arba) teisės aktuose nustatytų reikalavimų.

**XII SKYRIUS**

**ŽEMĖS ŪKIO VALDOS PERDAVIMAS**

1. Paramos gavėjui perdavus (pardavus, išnuomojus ar kitu panašiu su atitinkamais gamybos vienetais susijusiu sandoriu) Valdų registre įregistruotą valdą arba jos dalį po to, kai valdos perdavėjas jau yra pateikęs Paraišką, bet dar neįvykdęs visų paramos skyrimo reikalavimų pagal Intervencinę priemonę, valdos perdavėjui parama neskiriama. Tokiu atveju parama skiriama valdos perėmėjui, kai:
	1. valdos perėmėjas nuo paraiškų teikimo laikotarpio pabaigos iki lėšų pervedimo pareiškėjui dienos praneša Agentūrai apie valdos perėmimą, pateikdamas pranešimą apie valdos perėmimą, prašymą skirti paramą. Valdos perdavimo atveju, kai valdos perdavėjas yra miręs, valdos perėmėjas pateikiavaldos perėmimo fakto patvirtinimo dokumentus (žemės, kito nekilnojamojo turto pirkimo–pardavimo, nuomos, panaudos ar kitos sutarties kopiją, paveldėjimo teisės liudijimo kopiją ar pan.) bei, esant daugiau nei vienam paveldėtojui, jų sutikimus, kad valdos perėmėjas perimtų valdą ir gautų paramą;
	2. valdos perėmėjas privalo toliau laikytis įsipareigojimų ir vykdyti reikalavimus, kurie kyla iš valdos perdavėjo Paraiškos pagal Intervencinę priemonę;
	3. valdos perdavėjas (išskyrus valdos perdavėjo mirties atvejį) neturi įsiskolinimų Agentūrai, Lietuvos Respublikos valstybės biudžetui, Valstybinio socialinio draudimo fondo biudžetui (netaikoma perdavėjams, kuriems Lietuvos Respublikos teisės aktų nustatyta tvarka yra atidėti socialinio draudimo įmokų ir (arba) mokesčių mokėjimo terminai).
2. Valdos ir (arba) dalies valdos perdavėjas privalo atnaujinti pasikeitusius valdos registravimo duomenis Valdų registre, vadovaudamasis Lietuvos Respublikos žemės ūkio ir kaimo verslo registro nuostatų reikalavimais.
3. Jei visa valda arba dalis valdos perduodama po to, kai valdos perdavėjas jau yra pateikęs Paraišką ir įvykdęs visus reikalavimus, nustatytus pagal Intervencinę priemonę, jis turi informuoti Agentūrą apie valdos perdavimą. Valdos perdavėjo mirties atveju valdos duomenis atnaujinti ir Agentūrą informuoti apie valdos perėmimą (po valdos perdavėjo mirties) privalo valdos perėmėjas, kuris valdoje tęsia ekonominę veiklą.
4. Valdos perdavimo atveju, kai valda yra perduodama kitam pareiškėjui, kuris buvo įregistravęs valdą iki perdavimo, sujungtoms valdoms paliekamas perėmėjo valdos atpažinties kodas, o valdos perdavėjo valdos atpažinties kodas pripažįstamas negaliojančiu.
5. Valdos išregistravimo atveju, kai valda išregistruojama iki kitų metų paraiškų pagal Intervencinę priemonę teikimo pradžios, pareiškėjas ir (ar) paramos gavėjas nebetenka teisės į jam priklausiusią paramą, o tais atvejais, kai parama ar jos dalis iki minėto termino pareiškėjui ir (ar) paramos gavėjui jau išmokėta, jis privalo paramą grąžinti.

**XIII SKYRIUS**

**ATSAKOMYBĖ**

1. Už Paraiškos bei kitus duomenis atsako juos pateikęs pareiškėjas.
2. Už pareiškėjų informavimą paramos teikimo klausimais, Paraiškos duomenų įvedimą ir patvirtinimą PPIS, kai Paraiška pateikiama seniūnijos darbuotojui,atsakingos savivaldybės.
3. Už tinkamą PPIS veikimą, paraiškų priėmimo ir keitimo darbų organizavimą ir perdavimą Agentūrai atsako ŽŪDC.
4. Už paraiškų administravimą, administracinę patikrą, patikrą vietoje ir nuotolinę patikrą, stebėjimą ALNSIS, paramos dydžio apskaičiavimą ir išmokėjimą paramos gavėjams, lėšų apskaitą, ataskaitų teikimą atsako Agentūra.
5. Pareiškėjas ir (ar) paramos gavėjas, nesilaikęs Taisyklėse nurodytų įsipareigojimų ir reikalavimų, taip patgavęs kompensacines išmokas neteisėtai, arba asmuo, prisidėjęs prie neteisėtų kompensacinių išmokų gavimo (sąmoningai patvirtinęs klaidingus duomenis), atsako Lietuvos Respublikos įstatymų nustatyta tvarka.
6. Pareiškėjo pateikti duomenys Lietuvos Respublikos institucijų, kitų Europos Sąjungos valstybių institucijų, Europos Komisijos, Europos kovos su sukčiavimu tarnybos (OLAF) ir Europos Audito Rūmų bus apdoroti elektroniniu būdu ir panaudoti kontrolės tikslais.
7. Pareiškėjas vieną kartą per kalendorinius metus iki rugpjūčio 1 d. per Elektroninių valdžios vartų portalą arba seniūnijoje atnaujina savo valdos registracijos duomenis Valdų registre.

**XIV SKYRIUS**

**BAIGIAMOSIOS NUOSTATOS**

1. Asmenys, nesutinkantys su Agentūros ir ŽŪDC priimtais sprendimais, taip pat Agentūros ar ŽŪDC vilkinimu atlikti jų kompetencijai priskirtus veiksmus, turi teisę juos apskųsti Lietuvos Respublikos viešojo administravimo įstatymo nustatyta tvarka Agentūros ar ŽŪDC vadovui, Ministerijai, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijai arba Lietuvos Respublikos administracinių bylų teisenos įstatymo nustatyta tvarka administraciniam teismui.
2. Asmenys, nesutinkantys su Ministerijos priimtais sprendimais, taip pat Ministerijos vilkinimu atlikti jos kompetencijai priskirtus veiksmus, turi teisę juos apskųsti Lietuvos Respublikos viešojo administravimo įstatymo nustatyta tvarka Lietuvos Respublikos žemės ūkio ministrui, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijai arba Lietuvos Respublikos administracinių bylų teisenos įstatymo nustatyta tvarka administraciniam teismui.
3. Pasikeitus Taisyklėse nurodytiems teisės aktams, tiesiogiai taikomos naujos šių teisės aktų nuostatos. Pasikeitus Taisyklėms, nauji reikalavimai taikomi vienodai visiems paramos gavėjams, išskyrus atvejus, kai Lietuvos Respublikos žemės ūkio ministro įsakyme nustatyta kitaip.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos žemės ūkio ir kaimo plėtros 2023–2027 metų strateginio plano intervencinės priemonės „Vietovės su gamtinėmis ar kitomis specifinėmis kliūtimis“ įgyvendinimo taisyklių

1 priedas

**VIETOVĖS, KURIOSE ESAMA DIDESNIO INTENSYVUMO GAMTINIŲ KLIŪČIŲ**

**(IKI 32 BALŲ IMTINAI)**

| **Eil. Nr.** | **Savivaldybė** | **Seniūnija / miestas / savivaldybė** | **Žemės kokybės****balai** |
| --- | --- | --- | --- |
|
|  | **Iš viso** | **161** | **x** |
| 1 | Alytaus rajono savivaldybė | Alovės seniūnija | 31,9 |
| 2 | Alytaus rajono savivaldybė | Daugų seniūnija | 30,88 |
| 3 | Alytaus rajono savivaldybė | Nemunaičio seniūnija | 27,24 |
| 4 | Alytaus rajono savivaldybė | Pivašiūnų seniūnija | 29,57 |
| 5 | Alytaus rajono savivaldybė | Raitininkų seniūnija | 30,83 |
| 6 | Anykščių rajono savivaldybė | Andrioniškio seniūnija | 32,31 |
| 7 | Anykščių rajono savivaldybė | Skiemonių seniūnija | 30,14 |
| 8 | Birštono savivaldybė | Birštono miestas  | 31,05 |
| 9 | Druskininkų savivaldybė | Leipalingio seniūnija | 30,77 |
| 10 | Druskininkų savivaldybė | Viečiūnų seniūnija | 29,32 |
| 11 | Druskininkų savivaldybė | Druskininkų miestas  | 30,4 |
| 12 | Elektrėnų savivaldybė | Beižionių seniūnija | 30,67 |
| 13 | Elektrėnų savivaldybė | Pastrėvio seniūnija | 30,46 |
| 14 | Elektrėnų savivaldybė | Semeliškių seniūnija | 27,67 |
| 15 | Elektrėnų savivaldybė | Vievio seniūnija | 31,14 |
| 16 | Ignalinos rajono savivaldybė | Ignalinos miesto seniūnija | 26,91 |
| 17 | Ignalinos rajono savivaldybė | Ignalinos seniūnija | 29,42 |
| 18 | Ignalinos rajono savivaldybė | Kazitiškio seniūnija | 30,72 |
| 19 | Ignalinos rajono savivaldybė | Linkmenų seniūnija | 28,8 |
| 20 | Ignalinos rajono savivaldybė | Rimšės seniūnija | 30,8 |
| 21 | Ignalinos rajono savivaldybė | Vidiškių seniūnija | 29,37 |
| 22 | Jonavos rajono savivaldybė | Šveicarijos seniūnija | 29,87 |
| 23 | Jonavos rajono savivaldybė | Ruklos seniūnija | 30,5 |
| 24 | Jurbarko rajono savivaldybė | Jurbarko miesto seniūnija | 30,65 |
| 25 | Jurbarko rajono savivaldybė | Viešvilės seniūnija | 30,9 |
| 26 | Kaišiadorių rajono savivaldybė | Žiežmarių seniūnija | 27,05 |
| 27 | Kalvarijos savivaldybė | Liubavo seniūnija | 31,38 |
| 28 | Kauno rajono savivaldybė | Ežerėlio seniūnija | 23,24 |
| 29 | Kauno rajono savivaldybė | Kačerginės seniūnija | 25,22 |
| 30 | Kauno rajono savivaldybė | Kulautuvos seniūnija | 24,79 |
| 31 | Kauno rajono savivaldybė | Zapyškio seniūnija | 28,67 |
| 32 | Kelmės rajono savivaldybė | Kelmės seniūnija | 32,22 |
| 33 | Kelmės rajono savivaldybė | Kražių seniūnija | 32,11 |
| 34 | Klaipėdos rajono savivaldybė | Agluonėnų seniūnija | 28,75 |
| 35 | Lazdijų rajono savivaldybė | Būdviečio seniūnija | 32,14 |
| 36 | Lazdijų rajono savivaldybė | Kapčiamiesčio seniūnija | 26,78 |
| 37 | Lazdijų rajono savivaldybė | Kučiūnų seniūnija | 30,16 |
| 38 | Lazdijų rajono savivaldybė | Lazdijų miesto seniūnija | 32,25 |
| 39 | Lazdijų rajono savivaldybė | Lazdijų seniūnija | 31,04 |
| 40 | Lazdijų rajono savivaldybė | Noragėlių seniūnija | 28,05 |
| 41 | Lazdijų rajono savivaldybė | Seirijų seniūnija | 29,15 |
| 42 | Lazdijų rajono savivaldybė | Šlavantų seniūnija | 29,28 |
| 43 | Lazdijų rajono savivaldybė | Šventežerio seniūnija | 30,56 |
| 44 | Lazdijų rajono savivaldybė | Veisiejų seniūnija | 29,71 |
| 45 | Marijampolės savivaldybė | Degučių seniūnija | 22,77 |
| 46 | Molėtų rajono savivaldybė | Balninkų seniūnija | 31,06 |
| 47 | Molėtų rajono savivaldybė | Čiulėnų seniūnija | 31,44 |
| 48 | Molėtų rajono savivaldybė | Dubingių seniūnija | 28,23 |
| 49 | Molėtų rajono savivaldybė | Giedraičių seniūnija | 30,58 |
| 50 | Molėtų rajono savivaldybė | Inturkės seniūnija | 31,13 |
| 51 | Molėtų rajono savivaldybė. | Joniškio seniūnija | 30,29 |
| 52 | Molėtų rajono savivaldybė | Luokesos seniūnija | 29,55 |
| 53 | Molėtų rajono savivaldybė | Mindūnų seniūnija | 32,45 |
| 54 | Molėtų rajono savivaldybė | Suginčių seniūnija | 30,85 |
| 55 | Molėtų rajono savivaldybė | Videniškių seniūnija | 29,36 |
| 56 | Molėtų rajono savivaldybė | Molėtų miestas  | 25,05 |
| 57 | Plungės rajono savivaldybė | Alsėdžių seniūnija | 26,97 |
| 58 | Plungės rajono savivaldybė | Babrungo seniūnija | 27,58 |
| 59 | Plungės rajono savivaldybė | Paukštakių seniūnija | 29,02 |
| 60 | Plungės rajono savivaldybė | Platelių seniūnija | 28,28 |
| 61 | Plungės rajono savivaldybė | Plungės miesto seniūnija | 31,8 |
| 62 | Plungės rajono savivaldybė | Žemaičių Kalvarijos seniūnija | 30,12 |
| 63 | Plungės rajono savivaldybė | Žlibinų seniūnija | 31,36 |
| 64 | Prienų rajono savivaldybė | Prienų seniūnija | 25,65 |
| 65 | Prienų rajono savivaldybė | Stakliškių seniūnija | 31,72 |
| 66 | Radviliškio rajono savivaldybė | Radviliškio miesto seniūnija | 28,94 |
| 67 | Rietavo savivaldybė | Daugėdų seniūnija | 31,57 |
| 68 | Rietavo savivaldybė | Rietavo miesto seniūnija | 29,93 |
| 69 | Rokiškio rajono savivaldybė | Jūžintų seniūnija | 31,69 |
| 70 | Rokiškio rajono savivaldybė | Kriaunų seniūnija | 29,7 |
| 71 | Rokiškio rajono savivaldybė | Obelių seniūnija | 31,17 |
| 72 | Skuodo rajono savivaldybė | Barstyčių seniūnija | 31,09 |
| 73 | Skuodo rajono savivaldybė | Skuodo miesto seniūnija | 31,09 |
| 74 | Šalčininkų rajono savivaldybė | Akmenynės seniūnija | 32,45 |
| 75 | Šalčininkų rajono savivaldybė | Baltosios Vokės seniūnija | 24,12 |
| 76 | Šalčininkų rajono savivaldybė | Butrimonių seniūnija | 31,96 |
| 77 | Šalčininkų rajono savivaldybė | Dainavos seniūnija | 31,9 |
| 78 | Šalčininkų rajono savivaldybė | Dieveniškių seniūnija | 30,71 |
| 79 | Šalčininkų rajono savivaldybė | Eišiškių seniūnija | 31,09 |
| 80 | Šalčininkų rajono savivaldybė | Pabarės seniūnija | 32,44 |
| 81 | Šalčininkų rajono savivaldybė | Turgelių seniūnija | 30,83 |
| 82 | Šiaulių rajono savivaldybė | Kuršėnų miesto seniūnija | 31,03 |
| 83 | Šilalės rajono savivaldybė | Bijotų seniūnija | 29,7 |
| 84 | Šilalės rajono savivaldybė | Laukuvos seniūnija | 31,66 |
| 85 | Šilalės rajono savivaldybė | Šilalės kaimiškoji seniūnija | 31,95 |
| 86 | Šilalės rajono savivaldybė | Šilalės miesto seniūnija | 22,71 |
| 87 | Šilalės rajono savivaldybė | Traksėdžio seniūnija | 30,58 |
| 88 | Šilalės rajono savivaldybė | Upynos seniūnija | 32,11 |
| 89 | Šilalės rajono savivaldybė | Žadeikių seniūnija | 30,97 |
| 90 | Šilutės rajono savivaldybė | Juknaičių seniūnija | 30,91 |
| 91 | Šilutės rajono savivaldybė | Saugų seniūnija | 30,06 |
| 92 | Šilutės rajono savivaldybė | Šilutės seniūnija | 30,01 |
| 93 | Širvintų rajono savivaldybė | Kernavės seniūnija | 28,23 |
| 94 | Švenčionių rajono savivaldybė | Kaltanėnų seniūnija | 31,34 |
| 95 | Švenčionių rajono savivaldybė | Labanoro seniūnija | 26,65 |
| 96 | Švenčionių rajono savivaldybė | Pabradės miestas  | 25,11 |
| 97 | Švenčionių rajono savivaldybė | Sarių seniūnija | 30,61 |
| 98 | Švenčionių rajono savivaldybė | Strūnaičio seniūnija | 28,82 |
| 99 | Švenčionių rajono savivaldybė | Švenčionėlių miestas  | 28,87 |
| 100 | Švenčionių rajono savivaldybė | Švenčionių miestas  | 28,74 |
| 101 | Švenčionių rajono savivaldybė | Švenčionių seniūnija | 29,42 |
| 102 | Tauragės rajono savivaldybė | Tauragės miesto seniūnija | 26,72 |
| 103 | Telšių rajono savivaldybė | Gadūnavo seniūnija | 30,81 |
| 104 | Telšių rajono savivaldybė | Luokės seniūnija | 30,42 |
| 105 | Telšių rajono savivaldybė | Ryškėnų seniūnija | 30,67 |
| 106 | Telšių rajono savivaldybė | Varnių seniūnija | 31,02 |
| 107 | Telšių rajono savivaldybė | Žarėnų seniūnija | 28,84 |
| 108 | Trakų rajono savivaldybė | Aukštadvario seniūnija | 28,0 |
| 109 | Trakų rajono savivaldybė | Grendavės seniūnija | 27,75 |
| 110 | Trakų rajono savivaldybė | Lentvario seniūnija | 28,42 |
| 111 | Trakų rajono savivaldybė. | Onuškio seniūnija | 29,68 |
| 112 | Trakų rajono savivaldybė | Rūdiškių seniūnija | 30,35 |
| 113 | Trakų rajono savivaldybė | Senųjų Trakų seniūnija | 30,75 |
| 114 | Trakų rajono savivaldybė | Trakų seniūnija | 26,85 |
| 115 | Ukmergės rajono savivaldybė | Šešuolių seniūnija | 31,93 |
| 116 | Ukmergės rajono savivaldybė | Želvos seniūnija | 29,28 |
| 117 | Utenos rajono savivaldybė | Daugailių seniūnija | 29,58 |
| 118 | Utenos rajono savivaldybė | Kuktiškių seniūnija | 28,32 |
| 119 | Utenos rajono savivaldybė | Leliūnų seniūnija | 31,13 |
| 120 | Utenos rajono savivaldybė | Saldutiškio seniūnija | 29,75 |
| 121 | Utenos rajono savivaldybė | Sudeikių seniūnija | 30,3 |
| 122 | Utenos rajono savivaldybė | Tauragnų seniūnija | 27,41 |
| 123 | Utenos rajono savivaldybė | Utenos miesto seniūnija | 28,63 |
| 124 | Utenos rajono savivaldybė | Utenos seniūnija | 30,8 |
| 125 | Utenos rajono savivaldybė | Užpalių seniūnija | 31,45 |
| 126 | Utenos rajono savivaldybė | Vyžuonų seniūnija | 31,29 |
| 127 | Varėnos rajono savivaldybė | Jakėnų seniūnija | 30,38 |
| 128 | Varėnos rajono savivaldybė | Kaniavos seniūnija | 32,37 |
| 129 | Varėnos rajono savivaldybė | Marcinkonių seniūnija | 27,7 |
| 130 | Varėnos rajono savivaldybė | Matuizų seniūnija | 29,19 |
| 131 | Varėnos rajono savivaldybė | Merkinės seniūnija | 29,99 |
| 132 | Varėnos rajono savivaldybė | Valkininkų seniūnija | 29,71 |
| 133 | Varėnos rajono savivaldybė | Varėnos seniūnija | 30,17 |
| 134 | Vilniaus rajono savivaldybė | Avižienių seniūnija | 31,88 |
| 135 | Vilniaus rajono savivaldybė | Bezdonių seniūnija | 29 |
| 136 | Vilniaus rajono savivaldybė | Buivydžių seniūnija | 31,49 |
| 137 | Vilniaus rajono savivaldybė | Juodšilių seniūnija | 30,9 |
| 138 | Vilniaus rajono savivaldybė | Kalvelių seniūnija | 27,9 |
| 139 | Vilniaus rajono savivaldybė | Lavoriškių seniūnija | 29,63 |
| 140 | Vilniaus rajono savivaldybė | Maišiagalos seniūnija | 31,57 |
| 141 | Vilniaus rajono savivaldybė | Marijampolio seniūnija | 32,03 |
| 142 | Vilniaus rajono savivaldybė | Nemenčinės miesto seniūnija | 31,42 |
| 143 | Vilniaus rajono savivaldybė | Nemenčinės seniūnija | 30,57 |
| 144 | Vilniaus rajono savivaldybė | Nemėžio seniūnija | 28,44 |
| 145 | Vilniaus rajono savivaldybė | Paberžės seniūnija | 31,4 |
| 146 | Vilniaus rajono savivaldybė | Riešės seniūnija | 31,1 |
| 147 | Vilniaus rajono savivaldybė | Rukainių seniūnija | 32,06 |
| 148 | Vilniaus rajono savivaldybė | Sudervės seniūnija | 29,2 |
| 149 | Vilniaus rajono savivaldybė | Sužionių seniūnija | 30,03 |
| 150 | Vilniaus rajono savivaldybė | Zujūnų seniūnija | 31,39 |
| 151 | Visagino savivaldybė | Visagino savivaldybė | 27,6 |
| 152 | Zarasų rajono savivaldybė | Antalieptės seniūnija | 30,71 |
| 153 | Zarasų rajono savivaldybė | Antazavės seniūnija | 29,03 |
| 154 | Zarasų rajono savivaldybė | Degučių seniūnija | 29,89 |
| 155 | Zarasų rajono savivaldybė | Dusetų seniūnija | 29,41 |
| 156 | Zarasų rajono savivaldybė | Imbrado seniūnija | 30,1 |
| 157 | Zarasų rajono savivaldybė | Salako seniūnija | 28,06 |
| 158 | Zarasų rajono savivaldybė | Suvieko seniūnija | 30,8 |
| 159 | Zarasų rajono savivaldybė | Turmanto seniūnija | 30,86 |
| 160 | Zarasų rajono savivaldybė | Zarasų miesto seniūnija | 30,89 |
| 161 | Zarasų rajono savivaldybė | Zarasų seniūnija | 30,42 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos žemės ūkio ir kaimo plėtros 2023–2027 metų strateginio plano intervencinės priemonės „Vietovės su gamtinėmis ar kitomis specifinėmis kliūtimis“ įgyvendinimo taisyklių

2 priedas

**VIETOVĖS, KURIOSE ESAMA MAŽESNIO INTENSYVUMO GAMTINIŲ KLIŪČIŲ**

**(IKI 34 BALŲ IMTINAI)**

| **Eil. Nr.** | **Savivaldybė** | **Seniūnija** | **Žemės kokybės balai** |
| --- | --- | --- | --- |
|
|  | **Iš viso** | **59** | **x** |
| 1 | Alytaus rajono savivaldybė | Butrimonių seniūnija | 34,4 |
| 2 | Alytaus rajono savivaldybė | Miroslavo seniūnija | 32,88 |
| 3 | Alytaus rajono savivaldybė | Punios seniūnija | 33,03 |
| 4 | Anykščių rajono savivaldybė | Kurklių seniūnija | 32,89 |
| 5 | Anykščių rajono savivaldybė | Svėdasų seniūnija | 33,26 |
| 6 | Elektrėnų savivaldybė | Kazokiškių seniūnija | 32,73 |
| 7 | Elektrėnų savivaldybė | Kietaviškių seniūnija | 32,80 |
| 8 | Ignalinos rajono savivaldybė | Ceikinių seniūnija | 34,19 |
| 9 | Ignalinos rajono savivaldybė | Dūkšto seniūnija | 32,63 |
| 10 | Ignalinos rajono savivaldybė | Naujojo Daugėliškio seniūnija | 33,96 |
| 11 | Jonavos rajono savivaldybė | Jonavos miesto seniūnija | 32,50 |
| 12 | Kaišiadorių rajono savivaldybė | Kruonio seniūnija | 33,63 |
| 13 | Kaišiadorių rajono savivaldybė | Nemaitonių seniūnija | 32,88 |
| 14 | Kalvarijos savivaldybė | Sangrūdos seniūnija | 33,32 |
| 15 | Kauno rajono savivaldybė | Neveronių seniūnija | 34,23 |
| 16 | Kauno rajono savivaldybė | Vilkijos seniūnija | 33,41 |
| 17 | Kazlų Rūdos savivaldybė | Kazlų Rūdos seniūnija | 34,39 |
| 18 | Kelmės rajono savivaldybė | Kukečių seniūnija | 34,16 |
| 19 | Kelmės rajono savivaldybė | Tytuvėnų seniūnija | 33,78 |
| 20 | Kelmės rajono savivaldybė | Užvenčio seniūnija | 34,09 |
| 21 | Klaipėdos rajono savivaldybė | Endriejavo seniūnija | 33,51 |
| 22 | Klaipėdos rajono savivaldybė | Priekulės seniūnija | 34,38 |
| 23 | Mažeikių rajono savivaldybė | Sedos seniūnija | 33,11 |
| 24 | Molėtų rajono savivaldybė | Alantos seniūnija | 32,62 |
| 25 | Pagėgių savivaldybė | Vilkyškių seniūnija | 32,76 |
| 26 | Raseinių rajono savivaldybė | Šiluvos seniūnija | 33,25 |
| 27 | Rietavo savivaldybė | Medingėnų seniūnija | 32,92 |
| 28 | Rietavo savivaldybė | Rietavo seniūnija | 33,79 |
| 29 | Rokiškio rajono savivaldybė | Juodupės seniūnija | 33,52 |
| 30 | Rokiškio rajono savivaldybė | Rokiškio miesto seniūnija | 33,45 |
| 31 | Šalčininkų rajono savivaldybė | Gerviškių seniūnija | 32,76 |
| 32 | Šalčininkų rajono savivaldybė | Jašiūnų seniūnija | 34,16 |
| 33 | Šalčininkų rajono savivaldybė | Kalesninkų seniūnija | 33,31 |
| 34 | Šalčininkų rajono savivaldybė | Poškonių seniūnija | 33,67 |
| 35 | Šalčininkų rajono savivaldybė | Šalčininkų seniūnija | 34,25 |
| 36 | Šilalės rajono savivaldybė | Bilionių seniūnija | 32,99 |
| 37 | Šilalės rajono savivaldybė | Kvėdarnos seniūnija | 32,83 |
| 38 | Šilalės rajono savivaldybė | Pajūrio seniūnija | 32,88 |
| 39 | Šilalės rajono savivaldybė | Palentinio seniūnija | 32,61 |
| 40 | Šilutės rajono savivaldybė | Gardamo seniūnija | 33,83 |
| 41 | Šilutės rajono savivaldybė | Katyčių seniūnija | 33,32 |
| 42 | Šilutės rajono savivaldybė | Švėkšnos seniūnija | 33,3 |
| 43 | Šilutės rajono savivaldybė | Usėnų seniūnija | 33,7 |
| 44 | Šilutės rajono savivaldybė | Vainuto seniūnija | 34,47 |
| 45 | Šilutės rajono savivaldybė | Žemaičių Naumiesčio seniūnija | 33,48 |
| 46 | Širvintų rajono savivaldybė | Jauniūnų seniūnija | 33,4 |
| 47 | Širvintų rajono savivaldybė | Zibalų seniūnija | 33,69 |
| 48 | Švenčionių rajono savivaldybė | Cirkliškio seniūnija | 32,89 |
| 49 | Švenčionių rajono savivaldybė | Magūnų seniūnija | 33,91 |
| 50 | Švenčionių rajono savivaldybė | Pabradės seniūnija | 33,82 |
| 51 | Švenčionių rajono savivaldybė | Švenčionėlių seniūnija | 32,73 |
| 52 | Telšių rajono savivaldybė | Viešvėnų seniūnija | 33,9 |
| 53 | Trakų rajono savivaldybė | Paluknio seniūnija | 33,51 |
| 54 | Varėnos rajono savivaldybė | Vydenių seniūnija | 32,52 |
| 55 | Vilniaus rajono savivaldybė | Dūkštų seniūnija | 34,49 |
| 56 | Vilniaus rajono savivaldybė | Medininkų seniūnija | 33,83 |
| 57 | Vilniaus rajono savivaldybė | Mickūnų seniūnija | 33,78 |
| 58 | Vilniaus rajono savivaldybė | Pagirių seniūnija | 34,0 |
| 59 | Vilniaus rajono savivaldybė | Rudaminos seniūnija | 32,71 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos žemės ūkio ir kaimo plėtros 2023–2027 metų strateginio plano intervencinės priemonės „Vietovės su gamtinėmis ar kitomis specifinėmis kliūtimis“ įgyvendinimo taisyklių

3 priedas

**REMIAMŲ AUGALŲ RŪŠIŲ, SIEKIANT KOMPENSACINĖS IŠMOKOS UŽ DAUGIAMETES ŽOLES, AUGINAMAS SĖKLAI, SĄRAŠAS**

1. Aukštosios avižuolės

2. Aviniai eraičinai

3. Baltosios smilgos

4. Daugiametės svidrės

5. Didžiosios smilgos

6. Eraičinsvidrės

7. Gausiažiedės svidrės

8. Gelsvosios visgės

9. Gojinės miglės

10. Hibridinės svidrės.

11. Paprastosios miglės

12. Paprastosios smilgos

13. Paprastosios šunažolės

14. Pašariniai motiejukai

15. Pieviniai pašiaušėliai

16. Pievinės miglės

17. Pelkinės miglės

18. Nendriniai eraičinai

19. Raudonieji eraičinai

20. Siūliniai eraičinai

21. Smulkieji motiejukai

22. Šiurkštieji eraičinai

23. Šuninės smilgos

24. Tikrieji eraičinai

25. Vienametės miglės

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_